Morkus Akstinas

Morkus Akstinas (1895 m. vasario 4 d. Randamonyse – 1943 m. vasario 5 d. RTFSR) – Lietuvos kariuomenės savanoris, Panevėžio, Prienų, Marijampolės policijos nuovadų viršininkas, Kretingos (Bajorų), Kauno sunkiųjų darbų kalėjimų viršininkas. 

 Biografija 

Gimė Ignoto Akstino iš Randamonių ir Kristinos Čaplikaitės iš Norulių šeimoje Merkinės RKB gimimo metrikų knyga, 1893–1899, 95 lapas, 15 įrašas . Baigęs Merkinės pradžios mokyklą, mokslus tęsė Maskvoje, kur buvo išlaikomas Irkutsko mieste įsikūrusio ir ekonomistu dirbusio vyriausiojo brolio Vlado. Baigęs 6 gimnazijos klases grįžo į Lietuvą ir mokytojavo Merkinėje. 1919 m. tapo kariu savanoriu, tarnavo Lietuvos kariuomenės pulke Alytuje.

1920–1922 metais dirbo policijos nuovados viršininko pavaduotoju Virbalyje, o 1922–1928 metais – policijos nuovados viršininku Panevėžyje, Prienuose, Marijampolėje. 1924 m. įstojo į Šaulių sąjungą. 1928 metais už gerą tarnybą paaukštintas pareigose ir paskirtas Kauno kalėjimo viršininko pavaduotoju. 

1929 metais M. Akstinas tapo Kretingos Bajorų sunkiųjų darbų kalėjimo viršininku. Į Kretingą atvyko su žmona Bronislava Ščevinskaite ir vaikais Gediminu (g. 1926) ir Laimute (g. 1928).

1935 metais M. Akstinas su šeima grįžo į Kauną, dirbo Kauno kalėjimo administracijoje. 1936–1940 metais dirbo jūrų laivininkystės kompanijoje „Lietuvos Baltijos Lloidas“.

1941 metais birželio 14 dieną M. Akstinas ir jo šeima suimti. Kauno geležinkelio stotyje atskirtas nuo šeimos ir išvežtas į Ukrainą, Starobelsko karo belaisvių lagerį, vėliau pateko į šiaurės Uralą – Gorio lagerį. 1942 m. gruodžio 9 dieną M. Akstinas nuteistas mirties bausme, nuosprendis įvykdytas 1943 m. vasario 5 dieną Beniušis, Romualdas. Morkus Akstinas – Kretingos (Bajorų) kalėjimo „tėvas“ // Bernardinai.lt – 2012, gruodžio 28 d..

M. Akstino žmona su vaikais iš tremties į Lietuvą grįžo 1946–1947 m., slapstėsi. Dukra Laimutė Akstinaitė 1949 m. suimta ir pateko į lagerį Gorkio srityje, paskui antrą kartą ištremta į Altajaus kraštą. M. Akstino žmona B. Akstinienė ir sūnus G. Akstinas amnestuoti 1955 m., dukra L. Akstinaitė – 1956 m. 

Sūnus Gediminas tapo vienu iš alpinizmo Lietuvoje pradininkų, šios sporto šakos organizatoriumi, dukra Laimutė – M. K. Čiurlionio menų mokyklos Dailės skyriaus matematikos mokytoja. M. K. Čiurlionio menų mokyklos mokytojai. Laimutė Akstinaitė, 2017 m.

 Šaltiniai 

Kategorija:Lietuvos policininkai